1 Yix chi ix alc'walxel, 'o chikul quix cojon chique i chuch i kajaw we ix re chic i Crísto; ile lic ca majaw chiwe, man are usuc'. 2 Ca majaw chiwe, man i u tzij u pixab i Dios cu bij: "Cha cojo qui 'ij a kajaw a chuch, man cat quicot na, xak naj na cat c'asi waral chuwach i jyub ta'aj." (Queje ile tz'ibtal can chupam u wuj i Dios.) Are ile are i nabe che i tzij pixab chi cu petsaj ni 'utz re i Dios piwi pacha u sujum canok. 4 Xak yix chi ix qui chuch qui kajaw, are que i suc'ba i iwac'al, mi petsaj i coywal. Are i chi 'ana, che i suc'ba, che i pixbaj pa 'utz; queje ile quiqui jach na quib che i Kajwal; queje ile che i q'uitsaj ni iwac'al. 5 Xak queje yix chi ix ajchaquib; che i cojo i patron yix waral chuwach i jyub ta'aj. Chi xija jubi' iwib chiquiwach, xak chi cojo qui 'ij. Chi 'ana qui chac, xa jun i nojbal chu 'onquil, pacha qui 'an che u chac i Crísto. 6 Mi 'ano chi xui 'utz quix chacunic are quix qui takej; mok quiqui ch'ob na, qui bij yix, chi yix ix 'utz laj tak ajchaquib. Chi 'ana che i chac pacha ix u mocom i Crísto. Ronojel i c'ux chi 'ana pacha craj i Dios. 7 Ni'pa i chac qui 'ano, chix quicot na chu 'onquil; lic pacha u chac i Kajwal qui 'an che, n-pacha ta u chac jun winak qui 'ano. 8 Cha c'un chi c'ux, i Kajwal cu tzalij nu wach chake, ni'pa i 'utz ka 'anom; n-ta co'ono we oj 'o pu'ab jun patron, o we n-ta ka patron, xak jun i kilic cu 'ano. 9 Xak yix chi ix patron, chi 'ana che iwib 'utz i c'ux chique i mocom, me iwocsaj 'il. Chi c'unsaj chi c'ux, xak yix junam cu' ique 'o i Patron chila chicaj; ire, xak jun iwilic cu 'an cu' ique. 10 Wo'or wachalal, pa q'uisbal-re quin bij chiwe: chi tzucuj i cho'ab ru' i Kajwal. Ire, nim u cho'ab; chi ya che cu cowirsaj i cho'ab yix. 11 Chi 'ana yix pacha cu 'an jun soldádo. Ire, we 'o chuwach i ch'o'oj, q'ui i tobal rib 'o ru'. Xak queje yix, chi chapa ronojel wach u yijbam i Dios chiwe chi tobal iwib, man n-quix tzak ta rumal itzel are craj quix u t'oro. 12 Man i aj ch'o'oj chikij, ne te winak, xa je are i mal laj tak tew je aj chuwacaj; chique ique-le 'o i je pacha 'atol tzij, xak je 'o i nimak qui patan, xak je 'o i mas 'o qui cho'ab. Ique-le wo'or que tijin chu 'anic pacha i cacaj waral chuwach i jyub ta'aj, tz'akat c'a oj 'o che tak i 'ij-i re i 'ekumal. 13 Rumal-i, chi chapa ronojel u yijbam i Dios chiwe chi tobal iwib, man are cu rik i 'ij chi que c'un i aj ch'o'oj iwu', quix tiqui 'uri chu to'ic iwib chiquiwach. Are quix tiqui na che i ch'o'oj-le, quix e'el 'uri lic ix jiquil na. 14 Chix 'ol 'ut lic ix jiquilic; quix tiqui na che we lic i yijbam iwib pacha co'on jun soldádo. Chix 'ol che i sak laj tzij re i Dios, man cajwax chiwe pacha jun sinch nim u wach chi jun soldádo cu xim xe u pam tobal re u ch'acul. Chi 'ana i 'utz chuwach i Dios, man ile quix u to na pacha co'on jun soldádo 'o jun u 'u' ch'ich' chuwach u c'ux, tobal rib. 15 Chi yijba iwib chu paxsaxic u tzijol i 'utz laj tzij chi chombal kib, pacha jun soldádo u cojom u xajab, yijilic. 16 Xak mi sach u cubibal i c'ux che i Kajwal, man ile cu rik u chac chiwe pacha jun tz'alam ch'ich' cu tobej u wach u c'ux jun soldádo, are ca c'un i flécha 'o 'a' chu tzam, chi ca chup wi chuwach. Xak queje i flécha ile re itzel chi ca c'un iwu' yix, ca chup na rumal u cubibal i c'ux che i Kajwal. 17 Ix 'elsam chic pu'ab i mac atzalal; ru' ile qui tobej iwib pacha co'on jun soldádo, cu coj u xamparel ch'ich' che u jolom, tobal rib. Xak i u tzij i Dios cu rik u chac chiwe pacha jun i ch'ich' 'o pi 'ab tobal iwib, yatal chiwe rumal u Tewal i Dios. 18 Ronojel i in bim-le, chi 'ana, xui-ri tz'akat quix tijin chu 'onquil, xak chi tz'onoj che i Dios. Ni'pa i qui riko, chi tz'onoj tobal iwe che i Dios; i u Tewal Ire quix u to na che u tz'onoxic-le. Chi tz'onoj che chi pa 'ij chi cha'ab; ma ba'crij i c'ux chu tz'onoxic. Xak mi mayij u tz'onoxic che piquiwi conojel i je re ire. 19 Xak chi tz'onoj che i Dios pinwi yin, chi cu ya ni u tzij chwe are quin oc chu bixquil chique i winak wach u ch'obom ire; xak chin u to na chi 'o ni u cowil in c'ux chu bixquil wach i mer usuc' i 'utz laj tzij re i 'elbal chi sak. 20 I Dios in u takom yin pu q'uexel ire chu paxsaxic i 'utz laj tzij-le. Xa rumal u bixquil i tzij-le, wo'or in 'o pa cárcel. Chi tz'onoj che i Dios pinwi, man are quin tijin chu bixquil u tzij, chu ya ni u cowil in c'ux chu bixquil pacha i ca majawic. 21 I kachalal ma Tíquico chi c'ax caka na'o, cu ya ni u tzijol chiwe wach in 'anom yin, xak wach i quin tijin chu 'onquil. Ire, 'utz laj aj tolwe che i chac re i Kajwal. 22 Rumal 'uri, quin tak nubi iwu' yix, que u bij na chiwe wach ka 'anom yoj waral, te'uri i yix ca cowir na i c'ux rumal. 23 Quin tz'onoj che i ka Kajaw Dios junam ru' i Kajwal Jesucrísto chi quiqui ya ni quicotemal pi c'ux yix chi ix kachalal; xak quin tz'onoj chi quiqui ya ni c'axnabal iwib chiwach, xak quiqui ya ni u cubibal i c'ux. 24 Ni'pa yix chi c'ax qui na i Kajwal Jesucrísto ru' i c'axnabal c'uxij chi n-ca q'uis taj, quin tz'onoj che i Dios chi cu ya ni 'utz piwi. Amen (queje ile cwaj).